Source: https://www.riigiteataja.ee/akt/104122015011?tegevus=salvesta-link
Timestamp: 2020-02-25 19:45:15+00:00

Document:
Nõuded riigikaitselise ja julgeolekuasutuse ehitise dokumenteerimisele – Riigi Teataja
Nõuded riigikaitselise ja julgeolekuasutuse ehitise dokumenteerimisele
Nõuded riigikaitselise ja julgeolekuasutuse ehitise dokumenteerimisele - sisukord
§ 1 Nõuded ehitamise dokumenteerimisele
§ 2 Ehitamise fotografeerimine ja videosalvestamine
RT I, 04.12.2015, 11
Vastu võetud 03.12.2015 nr 124
Määrus kehtestatakse ehitusseadustiku § 116 alusel.
§ 1. Nõuded ehitamise dokumenteerimisele
(1) Riigikaitselise ja julgeolekuasutuse ehitise ehitamise dokumenteerimisel lähtutakse ehitusseadustiku § 15 lõike 5 ja § 17 lõike 5 alusel kehtestatud nõuetest käesolevas määruses, riigisaladuse ja salastatud välisteabe seaduses ning selle alusel antud õigusaktides toodud erisustega.
(2) Ehitamise ajal peavad kõik ehitusdokumendid olema kättesaadavad riigikaitselise või julgeolekuasutuse ehitise omanikule ja ehitise omaniku kirjalikul nõusolekul muule asjassepuutuvale isikule.
(3) Ehitamise ajal on riigikaitselise või julgeolekuasutuse ehitise omanikul, omanikujärelevalve tegijal või muul asjassepuutuval isikul õigus omal kulul teha ehitusdokumentidest koopia.
(4) Ehitusdokumentidest ei või teha koopiaid mahus ja määral, mis kogumina võib ohustada riigikaitselise või julgeolekuasutuse ehitise turvalisust või töövõimet. Mahule ja määrale annab hinnangu ehitise omanik või tema kirjalikul nõusolekul muu asjassepuutuv isik.
(5) Ehitusdokumendid hoiustatakse ja antakse üle riigikaitselise ja julgeolekuasutuse ehitise omanikule või muule asjassepuutuvale isikule korras ja viisil, mis ei ohusta riigikaitselise või julgeolekuasutuse ehitise turvalisust ega töövõimet.
§ 2. Ehitamise fotografeerimine ja videosalvestamine
Ehitamise fotografeerimise ja videosalvestamise tingimused määrab riigikaitselise või julgeolekuasutuse ehitise omanik või omaniku kirjalikul nõusolekul muu asjassepuutuv isik.

References: § 1

§ 2
 § 116

§ 1
 § 15
 § 17

§ 2